અહં ભક્તપરાધીન ભક્ત્યાહમેકયા ગ્રાહ્યઃ વગેરે શાસ્ત્રોની ઉક્તિઓનો પડઘો કવિવરની ઉક્ત રચનામાં સ્પષ્ટરૂપે સંભળાય છે, અને સાથે સાથે જીવની નિઃસાધનતા, દુષ્ટતા અરે ! કપટતા સામે પ્રભુની કૃપાલુતા ભક્તાવશ્યતા અને નિષ્કપટતા તરવરી રહે છે. જે ગોપીઓ પ્રભુને નચાવે છે, તેને બુદ્ધિ નથી કે આ બ્રહ્માંડનો નાયક છે, તે તો તેમને કેવલ નંદનો નંદ યશોદાના ઉત્સંગમાં ક્રીડનાર વ્રજનો એક અહીર બાળક સમજે છે. કેટલાકોને નાના બાળકોને ટગાવી ટગાવીને એમને આપવાની ટેવ હોય છે. તેવી રીતે ગોપીઓ પણ પ્રભુને છાશ અને માખણ માટે પોતાના ફળિયામાં ટગાવી ટગાવી, નાચ નચાવી છાશ અને માખણ આપે છે. શ્રી યશોદાએ તો તેમને દોરીએ બાંધ્યા હતા.